ໃນວັນທີ 12 ຕຸລາ 2016 ຜ່ານມານີ້ທີ່ ພະແນກໂຍທາທິການ ແລະ ຂົນສົ່ງ ແຂວງຊຽງຂວາງ ໄດ້ມີພິທີປະກາດແຕ່ງຕັ້ງຮອງຫົວໜ້າພະແນກ ໂຍທາທິການ ແລະ ຂົນສົ່ງ ເພີ່ມຈຳນວນ 1 ທ່ານ ຄືທ່ານ ຄຳເໝືອນ ໄຊພະວົງ, ໂດຍເປັນ ກຽດເຂົ້າ ຮ່ວມຂອງທ່ານ ສົມພອນ ສີອາໄພ ກະມະການພັກແຂວງ, ເລຂາຄະນະພັກຮາກຖານ, ຫົວໜ້າພະແນກ ຍທຂ ແຂວງ ແລະ ທ່ານ ບຸນໂຮມ ເທດທານີ ຄະນະປະຈຳພັກແຂວງ, ປະທານກວດກາພັກ, ຫົວໜ້າພະແນກກວດກາລັດແຂວງ, ທ່ານ ສາຍເງິນ ຈັນທະສົມບູນ ຮອງຫົວໜ້າຄະນະຈັດຕັ້ງແຂວງ, ມີບັນດາທ່ານ ຮອງຫົວໜ້າພະແນກ, ບັນດາຫົວໜ້າຂະແໜງ, ຜູ້ອຳນວຍການລັດວິສາຫະກິດຂຶ້ນກັບ, ຫ້ອງການຄຸ້ມຄອງສະໜາມບິນ, ກອງຄຸ້ມຄອງຈາລະຈອນທາງອາກາດ, ພະນັກງານ-ລັດຖະກອນ ແລະ ບັນດາຖືກເຊີນຈາກພະແນກການອ້ອມຂ້າງພະແນກເຂົ້າຮ່ວມ.
ໂອກາດດັ່ງກ່າວທ່ານ ສາຍເງິນ ຈັນທະສົມບູນ ຮອງຫົວໜ້າຄະນະຈັດຕັ້ງແຂວງ ກໍໄດ້ ຂຶ້ນຜ່ານຂໍ້ຕົກລົງ ຂອງທ່ານເຈົ້າແຂວງຊຽງຂວາງວ່າດ້ວຍການແຕ່ງຕັ້ງ ຮອງຫົວໜ້າພະແນກ ໂຍທາທິການ ແລະ ຂົນສົ່ງ ເພີ່ມ ໂດຍອີງໃສ່ຄວາມຮຽກຮ້ອງຕ້ອງການຂອງໜ້າທີ່ ວຽກງານຢູ່ ພະແນກໂຍທາທິການ ແລະ ຂົນສົ່ງ ເພື່ອຮັບປະກັນໃນການເຄື່ອນໄຫວປະຕິບັດຕາມ ພາລະບົດບາດ, ໜ້າທີ່ໆພັກ – ລັດມອບໝາຍໃຫ້ ໂດຍສະເພາະແມ່ນການປັບປຸງວຽກງານຂອງຂະແໜງ ຍທຂ ໃຫ້ມີແບບແຜນ ແລະ ທັນສະ ໄໝ ໃຫ້ສົມກັບຄຳຂັວນທີ່ວ່າ “ສ້າງບາດກ້າວບຸກທະລຸໃຫ້ແຂງແຮງ ຕື່ມອີກ ເພື່ອຈັດຕັ້ງປະຕິບັດມະຕິກອງປະຊຸມໃຫ່ຍຄັ້ງທີ X ຂອງພັກ ໃນການພັດທະນາພື້ນຖານໂຄງລ່າງ ແລະ ບໍລິການດ້ານໂຍທາທິການ ແລະ ຂົນສົ່ງ ຢ່າງເປັນລະບົບ ແລະ ມີປະສິດທິຜົນສູງທາງດ້ານເສດຖະກິດ”, ປະຕິບັດຕາມທິດຂະຫຍາຍ ແລະ ພັດທະນາ ຂະແໜງການ ໂຍທາທິການ ແລະ ຂົນສົ່ງ ຢ່າງມີຈຸດສຸມ, ມີປະສິດທິພາບ, ປອດໄພ, ໂປ່ງໃສ, ຍືນຍົງ, ມີການບໍລິການ ທີ່ເປັນລະບົບ, ເຊື່ອມໂຍງພາຍໃນ ແລະ ສາກົນ, ເພື່ອສືບຕໍ່ເຮັດໃຫ້ປະເທດຊາດພວກເຮົາເປັນໃຈກາງການບໍລິການຂົນສົ່ງສິນຄ້າ ແລະ ໂດຍສານ ຜ່ານອະນຸພາກພື້ນ.
ໃນໂອກາດນີ້, ທ່ານ ບຸນໂຮມ ເທດທານີ ຄະນະປະຈຳພັກແຂວງ, ປະທານກວດກາພັກ-ລັດແຂວງ ໄດ້ໃຫ້ກຽດໂອ້ລົມຕໍ່ທີ່ປະຊຸມ ໂດຍສະເພາະເນັ້ນໜັກທ່ານ ຮອງຫົວໜ້າພະແນກ ຄົນໃໝ່ ຈົ່ງເອົາໃຈໃສ່ໃນການປະຕິບັດໜ້າທີວຽກງານຕາມພາລະບົດບາດ, ສ້າງຂະແໜງ ຍທຂ ມີຜົນງານອັນໃໝ່ທີ່ພົ້ນເດັ່ນກວ່າເກົ່າ ປະກອບສ່ວນໃນການສ້າງສາພັດທະນາປະເທດຊາດ.